Is-Segretarjat Parlamentari għall-Ugwaljanza u r-Riformi ppubblika filmat kontra r-razziżmu u kwalunkwe diskors ta' mibegħda li jipprova jifred bejn uman u ieħor. Dan fid-dawl ta' protesti fl-Istati Uniti u f'kull rokna tad-dinja wara l-qtil ta' George Floyd minn Pulizija Amerikan li wassal biex jinbet il-movument "Black Life Matter." Il-moviment wasal ukoll hawn Malta minkejja li fl-istess ħin li Maltin kienu qed isemmgħu leħinhom kontra r-razziżmu, oħrajn ħarġu jipprotestaw kontra l-immigranti, b'raġel saħansitra jidher jagħmel is-salut tan-nazzisti. "Irridu nkunu attivi u bil-fatti kontra min jipprova jifridna. Ejjew nitgħallmu minn min kien vittma tar-razziżmu. Aħna lkoll umani ndaqs," saħqet fil-messaġġ tagħha s-Segretarju Parlamentari Rosianne Cutajar. Magħha, fil-filmat, jingħaqdu diversi personalitajiet Maltin. It-tim tal-gazzetta ILLUM u s-sit illum.com.mt ukoll jingħaqad f'dan l-appell: "Ejja naħdmu għal soċjetà li ma tiddiskrimina kontra ħadd."